ישיבת מליאה, כנסת 23, פרוטוקול מספר 136, 2021-03-10 00:00

יריב לוין: חברות וחברי הכנסת, היום יום רביעי, כ"ו באדר התשפ"א, 10 במרץ 2021.

יריב לוין: אני פותח את הישיבה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7) (בידוד בפיקוח טכנולוגי של אדם שנכנס לישראל), התשפ"א–2021; הצעת חוק הביטוח הלאומי (הוראת שעה – נגיף הקורונה החדש) (פטור מתשלום דמי ביטוח למעסיק שעובדו שהה בחופשה ללא תשלום בתקופת משבר הקורונה), התשפ"א–2021.

ירדנה מלר-הורוביץ: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 31), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 25), התשפ"א–2021.

ירדנה מלר-הורוביץ: מסקנות ועדת החוץ והביטחון בעקבות דיון בהצעתם של חברי הכנסת אלכס קושניר, יבגני סובה, אביגדור ליברמן ואלעזר שטרן בנושא: מתן מלגת "ממדים ללימודים" ללוחמים ולוחמות צה"ל.

ירדנה מלר-הורוביץ: תודה.

יריב לוין: תודה רבה.

יריב לוין: [רשומות (הצעות חוק, חוב' מ/1402).

יריב לוין: ]

יריב לוין: אנחנו עוברים לנושא הבא על סדר-היום – הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7) (בידוד בפיקוח טכנולוגי של אדם שנכנס לישראל), התשפ"א–2021, לקריאה הראשונה.

יריב לוין: ההצעה קיבלה פטור מחובת הנחה, ויציג אותה סגן שר הבריאות יואב קיש, בבקשה.

יריב לוין: השמועות אומרות שיציג בקצרה.

יואב קיש: אז השמועות לא מדויקות, היושב-ראש.

יואב קיש: תראה איזו חבילה נתנו לי פה.

יריב לוין: אז אני סומך על סגן השר, הבקי היטב בפרטים, שידע לברור את – – –

יואב קיש: וגם השר ביקש, חשוב לו להשתתף בהצבעה.

יריב לוין: כן, אבל אנחנו לא – אתה יודע, מי שחשוב לו להשתתף בהצבעה פשוט יבוא.

יריב לוין: זה הכי פשוט.

יואב קיש: אבל בדרך כלל – לפחות חמש, עשר דקות, לא יותר מזה.

יואב קיש: אני מבטיח שזה לא יהיה יותר מזה.

יריב לוין: מאה אחוז, מאה אחוז.

יריב לוין: בבקשה.

יואב קיש: כבוד היושב-ראש, השר אלי כהן, חברות וחברי הכנסת, כמובן, כולם יודעים שאנחנו מצויים בעיצומה של מגפה כלל-עולמית מהתפרצות של נגיף הקורונה.

יואב קיש: מדינת ישראל הראשונה בעולם בהישג בין-לאומי מרשים, השלימה את חיסון, מה שנקרא, ברוב אוכלוסיית הסיכון במדינת ישראל ומצילה חיים.

יואב קיש: אני לא רוצה לחשוב מה היה קורה פה עם עיכוב של שלושה חודשים, ואני לא מדבר על שלא היו מגיעים; אם חס וחלילה החיסונים היו מגיעים שלושה חודשים יותר מאוחר, היה פה מחיר בריאותי, מחיר כלכלי ומחיר בחיים, כבד מאוד.

יואב קיש: היינו בשיא של גל שנבע מהמוטציה הבריטית, ששינה את – זו לא אותה מגפה.

יואב קיש: היא הרבה יותר מידבקת.

יואב קיש: יש מחקר בבריטניה, אני לא יודע כמה מכירים את זה, שפורסם לפני יומיים, והיא גם יותר הורגת, והתמותה בבריטניה עלתה – על אותן הדבקות.

יואב קיש: ולכן, אני אומר לכם, זה שראש הממשלה בנימין נתניהו יחד עם מערכת הבריאות המצוינת שלנו הצליח להביא להישג המדהים הזה – יש אלפי ישראלים שהיום לא יודעים את זה אבל הם חייבים לו את חייהם.

יואב קיש: מבצע החיסונים הזה כלל מאמצים כבירים והתגייסות של מערכות רבות.

יואב קיש: היום כבר מעל 8 מיליון מנות חיסון, ומתוכן עוד מעט 4 מיליון ישראלים עם שתי מנות.

יואב קיש: חיסון רוב האוכלוסייה הוא האסטרטגיה הנבחרת ליציאה מהמגפה.

יואב קיש: יעילות החיסון הוכחה כבר כגבוהה מאוד, וגם הבטיחות שלו מאוד גבוהה.

יואב קיש: לצד כל זה, קיימת תופעה בנגיף הקורונה – לא רק בקורונה, דרך אגב, בכל וירוס – של וריאנטים שיכולים להשפיע על מהירות ההתפשטות של הנגיף ותחלואה שונה, קשה יותר או פחות, ואולי לערב אוכלוסיות שעד עכשיו סבלו ממחלות קלות – לתחלואה קשה יותר.

יואב קיש: במידה שנגיף שכזה או וריאנט שכזה נכנס לישראל, זה עלול להשפיע לרעה על יעילות החיסונים הקיימים היום בישראל וגם על החסינות של המחלימים.

יואב קיש: למשל, הערכת הגורמים המקצועיים במשרד הבריאות היא כי הווריאנט שהתגלה בבריטניה – והפך במהרה לזן השליט, כפי שאמרתי – הוא מידבק יותר וכנראה גם קטלני יותר, ותרם באופן משמעותי לחומרת גל התחלואה האחרון.

יואב קיש: כאשר גילינו שהוא כבר בארץ והתפשט כבר היה מאוחר מדי למנוע אותו.

יואב קיש: בדרום אפריקה וריאנט אחר הפך במהרה להיות זן שליט.

יואב קיש: ההערכות הן שהוא מידבק כמו הזן האנגלי.

יואב קיש: עדיין בודקים אם הוא גם אלים יותר.

יואב קיש: אנחנו עושים מאמצים רבים, משרד הבריאות עם פיקוד העורף, בשביל לעצור ולגלות כל שרשרת הדבקה של הווריאנט הדרום-אפריקאי, ונראה שהיום אנחנו עומדים על כ-1% מההדבקות החדשות בישראל בזן הזה.

יואב קיש: בנוסף יש מקרים בודדים של זנים נוספים וקיימים בעולם הווריאנטים, שידועים, עם חשש שייתכן שיש פה משמעות קלינית.

יואב קיש: כולם נמצאים בבחינה ומעקב הדוק של משרד הבריאות.

יואב קיש: ברור לכולם שהחשש הגדול ביותר הוא מהתפשטות וריאנט שהחיסון אינו יעיל לגביו, במיוחד אם הוא יהיה גם מידבק יותר או אלים יותר.

יואב קיש: תרחיש כזה עלול לאיים על תועלת מבצע החיסונים.

יואב קיש: וריאנט כזה יכול להתפתח גם בישראל מעצמו, אבל ברור לכולם שברמת האוכלוסייה הסיכון הגדול הוא דווקא מהנכנסים לישראל מחו"ל.

יואב קיש: הם מהווים סיכון מיידי להתמודדות המדינה עם הנגיף, משום שיש מהם סיכון מוגבר לשאת וריאנטים שיכולים להיות מסוכנים.

יואב קיש: מצב זה מחייב אותנו לפעול בכל דרך למנוע את הפצתם של אותם וירוסים נושאי מוטציות עם תכונות שיכולות להחמיר את מצב התחלואה בישראל.

יואב קיש: עד כה הכלים היחידים לצמצום כניסת וריאנטים מבלי למנוע כניסה לישראל ולהבטחת קיום חובת הבידוד על ידי החוזרים היו חובת בדיקה לפני העלייה למטוס, חובת בדיקה בנחיתה וחובת קיום הבידוד תחת פיקוח.

יואב קיש: כאשר ראינו שיש חשש לווריאנטים, הפעלנו פיקוח מטעם המדינה במלוניות.

יואב קיש: אני רק רוצה להגיד לכל אלה שטוענים שהמלוניות זה אירוע קשה: יש מדינות שלא מאשרות לך לצאת מהמדינה בלי שסגרת לעצמך slot במלוניות שפנויות לעניין הזה, ואתה גם משלם עליהן.

יואב קיש: אז פה מדינת ישראל דואגת לכול.

יואב קיש: הבדיקות לפני הטיסה ובנחיתה אינן מספיקות, שכן הן מזהות רק חלק מכלל החולים שמתגלים מאומתים בשבועיים לאחר חזרתם.

יואב קיש: צריך להבין שהבידוד הוא קריטי.

יואב קיש: אנחנו מעריכים שכ-50%–60% מהתחלואה מתגלה רק בתקופת הבידוד, ולכן בדיקה לפני ובדיקה בנחיתה אינן מהוות פתרון שחוסם כניסת וריאנטים.

יואב קיש: הבידוד הוא כלי הכרחי.

יואב קיש: לא סתם הלכנו למלוניות, עם כל הקושי בכך.

יואב קיש: רוב החוזרים מחו"ל החייבים בבידוד, לצערי, היושב-ראש, לא מקפידים על חובת הבידוד הביתי.

יואב קיש: ראינו בזכות מערכת, שבעצם – שואלים אותי:

יואב קיש: איך אתה יודע שהבן אדם לא שומר על בידוד בבית?

יואב קיש: מאיפה אתה אומר שעשרות אחוזים לא שומרים בידוד ביתי?

יואב קיש: אז יש היום חברות שנותנות מידע מבוסס, מה שנקרא כללי, לא פרטני; הן יודעות מחברות הטלפוניה, מגוגל, מיאהו – מכולם – על אדם שגלש בטלפון שלו, לדוגמה, בחוץ לארץ, וחזר וגלש בארץ, ואתה רואה אם הוא שינה מיקום או נשאר במיקום שלו בשבועיים האחרונים.

יואב קיש: זאת אומרת, עוקבים אחרינו, האח הגדול, בכל מקום, רק לא יודעים שזה אתה.

יואב קיש: לא אומרים לך מי, אבל יכולים לדווח על תופעה, ואז רואים; זה קל לראות – טלפונים שהיו בחו"ל, אתה רואה שהם בארץ, וכשהם בארץ אתה מסתכל לראות אם הם נשארים בנקודה קבועה או לא, ואתה רואה שהדבר הזה לא נשמר.

יואב קיש: לכן הייתה ההחלטה על המלוניות, החלטה שבוטלה במוצאי שבת האחרונה, בשל הפגיעה בחירויות הפרט.

יואב קיש: החיוב לשהות במלונית הוא אכן קשה, אבל כשלא הייתה חלופה מידתית יותר זו הייתה פגיעה הכרחית.

יואב קיש: ההכרח למצוא מנגנון לבקשת אישור חריג לביצוע בידוד ביתי וריבוי הבקשות מסוג זה – כמעט כל מי שנכנס רצה בידוד ביתי במקום ללכת למלונית – הביא לכך שאכן הייתה הרחבה גם בקריטריונים, והרבה קיבלו אישור לביצוע בידוד בביתם, ולמעשה הם עשו בידוד ביתי ללא פיקוח מתאים.

יואב קיש: אכן, המשטרה אמורה לפקח, אבל זו משימה שהיא מאוד קשה, בטח אם אין לה כוח אדם שהוא dedicated לעניין הזה.

יואב קיש: כאמור, מיום ראשון לא חלה עוד חובת שהייה במלונית לנכנסים לישראל.

יואב קיש: אנחנו החלטנו כן להגדיל את כמות הנכנסים לישראל; עלינו מסדר גודל של מאות בודדות ל-1,000–2,000, כאשר המקסימום הוא 3,000.

יואב קיש: אני שומע קולות שאומרים שאנחנו פותחים, ומציפים, את ישראל לכל מיני מוטציות; אז לא – עד 3,000 איש ביום.

יואב קיש: תאמינו לי, כשאתם מסתכלים על המספרים של נתב"ג, שמעביר עשרות אלפים ביום, זה מספר נמוך.

יואב קיש: אבל המספר הזה הכרחי, משתי סיבות: אנשים שבאמת כבר מעל תקופה ארוכה נמצאים בחוץ לארץ ורוצים לחזור לביתם; הסיבה השנייה, אזרחים שרוצים לחזור בשביל להצביע, וזו זכותם הדמוקרטית.

יואב קיש: את ה-trade off הזה אנחנו מאזנים בהחלטות הממשלה.

יואב קיש: לכן, ממוצאי שבת כל הנכנסים לישראל הופנו לבידוד בביתם, כאשר הפיקוח שהוספנו לדבר הזה הוא פיקוח של עוד כ-700 פקחים או שוטרים ייעודיים שעושים פיקוח פרטני על אותם חוזרים מחו"ל.

יואב קיש: אנחנו עדיין מרגישים שאנחנו במצב שיש סכנה של כניסת וריאנטים, ואנחנו חייבים לנקוט אמצעים נוספים לשם פיקוח על הבידוד של הנכנסים לישראל.

יואב קיש: לאחר בדיקות מעמיקות של אפשרויות שונות החליטה הממשלה להגיש לכנסת את הצעת החוק שבפניכם.

יואב קיש: ניתן יהיה להכריז, על סמך חוות דעת אפידמיולוגית של משרד הבריאות ושיקולים נוספים, כפי שמפורט, שעל הנכנסים לישראל תהיה חובה לקיים בידוד בביתם או במקום אחר העומד לרשותם, אך זאת תוך שימוש באמצעי טכנולוגי לפיקוח.

יואב קיש: עוד פעם אני אומר:

יואב קיש: ראינו שלמשטרה אין יכולת אפקטיבית לעשות את הפיקוח הזה במספרים משמעותיים, ואנחנו מבינים שאנחנו חייבים מנגנון ומערכת שתעשה את זה בצורה ממוכנת, כגון צמיד אלקטרוני או אמצעי מתאים אחר.

יואב קיש: מי שאינו מסוגל או לא יהיה מעוניין לקיים בידוד בפיקוח טכנולוגי – יש כאלה שיגידו: אני, ברמה הבסיסית, מתנגד לאירוע הזה – זו זכות שאנחנו רואים אותה כזכות לגיטימית, להתנגד, אבל אז צריך להבין אותו שהוא יופנה למלונית.

יואב קיש: זאת אומרת, הפיקוח למעשה עוזר לנו לשחרר מהמלונית ולהביא את האנשים לבית.

יואב קיש: מי שעדיין יגיד: זו פגיעה יותר גדולה בזכויותיי – ילך נא למלונית, כי הזכות הראשונית, של מניעת כניסת וריאנטים למדינת ישראל, של שמירה על בריאות הציבור, יותר חזקה מכל הדבר הזה.

יואב קיש: בדרך זו נוודא שהמבודד אינו יוצא ממקום הבידוד על ידי שימוש באמצעי הרבה פחות פוגעני, לפחות לתפיסת רוב האנשים, מהשהייה במלונית.

יואב קיש: אמצעי זה פוגע בפרטיות במידה מועטה, כיוון שמיקום הבידוד ממילא ידוע.

יואב קיש: זה לא שאנחנו עוקבים אחרי אנשים, האדם צריך להיות בבידוד בביתו, במקום שנקבע, ולמעשה לא לצאת משם.

יואב קיש: אז אין פה עניין של מעקב אחרי אנשים.

יואב קיש: הדבר היחיד שאני יכול לומר שמטריד אותי, ובהחלט יש פה איזושהי פגיעה מסוימת שאנחנו נאלצים לקחת, זה שכאשר המבודד הזה נמצא בביתו עם הצמיד, אנחנו אכן יכולים לראות שהוא לא יוצא מביתו, אבל הוא יכול לעשות שם מסיבה, הוא יכול לראות את המשפחה.

יואב קיש: אנשים יכולים לבוא לבקר אותו ואנחנו לא נדע את זה.

יואב קיש: לכן זו האחריות האישית שלנו כאזרחים ושל כולנו פה להבין את המשמעות – ובשביל זה הרחבתי על הסכנה הגדולה.

יואב קיש: המסר לציבור פה צריך להיות: אתם צריכים להקפיד על הבידוד הביתי גם אם אתם בבית.

יואב קיש: לא להיפגש – וזה קשה, אני יודע – עם האישה ועם הילדים או עם הגבר, הבעל.

יואב קיש: זה אירוע שהוא קשה אבל מחויב המציאות, כי אחרת אתה יכול לייצר באמת פגיעה קשה בבריאות הציבור.

יואב קיש: התחלנו פיילוט ב-1 במרץ, בנושא הזה של נכנסים לישראל, בכמה טיסות.

יואב קיש: הם היו מחויבים בבידוד במלונית, והצענו להם לבצע את הבידוד בבית עם צמיד אלקטרוני.

יואב קיש: הם קיבלו טלפון ייעודי מוקשח – אין בו כלום, אי-אפשר לצלצל אליו, אי-אפשר כלום, אתה רק מקבל אותו בשביל לצלצל למוקד שאתה מקבל שם הנחיות או כל מיני דברים; יחד איתו – את הצמיד, ששמו אותו עליהם, ולמעשה אי-אפשר להוריד את הצמיד בלי לגזור אותו; גזירה שלו מייד מהווה – יש בתוך הצמיד איזה – – –

יריב לוין: מעגל כזה.

יואב קיש: כן, מעגל, וכשאתה גוזר מייד יודעים עליו.

יואב קיש: למעשה, כך אמור להתנהל הבידוד הביתי.

יואב קיש: יש גם מכשיר נוסף, שמזהה גם שינוי גובה.

יואב קיש: אנחנו שוקלים אם להשתמש בו, אם זה מחויב או לא.

יואב קיש: בכל מקרה, הטכנולוגיה היא בלוטות' בין הצמיד – והרעיון שזה יהיה כמובן גם כשר בשבת, לשומרי שבת, מכיוון שאתה לא מפעיל את זה בכלום; אתה לא נוגע בכלום, אתה לא מפעיל בכלום, אתה פשוט מסתובב חופשי בבית, וכל זה נעשה בהסכמה חופשית למי שרצה ולא רצה ללכת למלונית.

יואב קיש: הייתה היענות גבוהה מאוד, הרוב המכריע של המשתתפים הקפיד על הוראות הבידוד.

יואב קיש: למעשה, בזכות הצלחת הפיילוט אנחנו הולכים להציע את החוק הזה.

יואב קיש: בהכרזות על הדבר הזה, מכיוון שאנחנו צופים – שלום לשר הבריאות – שמדובר בתקופה ארוכה של כניסות ויציאות מישראל, שזה לא הולך להשתנות, אם כך המגבלות יהיו 28 יום כל פעם.

יואב קיש: נקבעו הוראות להפעלת המנגנון באמצעות חברה מפעילה, שלא יהיו לה סמכויות שלטוניות כלל אלא רק סיוע טכני, והיא תפעל לפי הנחיות משרד הבריאות, שייקבעו בחוק.

יואב קיש: גם קבענו הוראות להגנת הפרטיות, שמירת ואבטחת המידע שייאסף.

יואב קיש: כן מדובר שלגבי נזק לציוד יחויבו הנכנסים להפקיד שטר חוב, שימומש במקרה של חבלה בציוד או אם לא יחזירו אותו – בסוף יש שווי לעניין הזה.

יואב קיש: אני יכול לומר רק דבר אחרון בנושא של העלות הכספית.

יואב קיש: מדינת ישראל, בעניין הזה – קשה לי לומר את זה – היא הכי לארג'ית עם התושבים והאזרחים שלה, ואולי זה אף מעלה שאלה, ואני אסביר: עד היום מאות מיליונים שולמו על חוזרים למלוניות; הם שולמו מהקופה של כולנו, ויש שאלה לגיטימית, שלדעתי תתעורר בוועדה: האם כל אזרחי ישראל צריכים להשתתף בתשלום העלות של הבידוד – לא משנה אם צמיד או מלונית – של אותו אדם שחזר מחו"ל, או שבן אדם שנוסע לחו"ל, שבוחר מרצונו לנסוע, לפעמים גם מסיבות מאוד חשובות, צריך לשאת בהוצאות האלה, כמו שהוא קונה לעצמו כרטיס טיסה?

יואב קיש: אני חושב שזה המודל הנכון; אני חושב שהמודל הנכון הוא שהעלויות צריכות להיות על האדם, אחרת זה על קופת תקציב המדינה.

יואב קיש: אני אבקש שהנושא הזה יעלה לדיון בוועדה, ומה שתקבע הוועדה בעניין זה כמובן שיתקבל.

יואב קיש: מה שברור הוא שלא יכול להיות מצב שהמלונית תהיה על המדינה והצמיד על האדם.

יואב קיש: צריכה להיות חפיפה מלאה – כל אחד יכול לקבל צמיד, כל אחד יכול לקבל מלונית, ומה שאתה בוחר – עליו אתה משלם.

יואב קיש: המטרה – ובזה אני מסיים – היא ששמירת הבידוד למי שנכנסים לישראל מחו"ל תסייע ותמנע את ההפצה של תחלואה מיובאת לארץ, ולכן חובת הפיקוח הטכנולוגי בבידוד בית, ומלונית כחלופה, הינה צעד חיוני להפחתת התחלואה בישראל, שתאפשר חזרה הדרגתית לשגרה.

יואב קיש: תודה רבה.

יריב לוין: תודה רבה.

יריב לוין: אנחנו עוברים לרשימת הדוברים: חבר הכנסת עופר כסיף – איננו; חבר הכנסת אוריאל בוסו – איננו; חבר הכנסת משה אבוטבול – איננו.

יריב לוין: חברת הכנסת ענת כנפו, בבקשה.

ענת כנפו: תודה, אדוני היושב-ראש.

ענת כנפו: קודם כול, אני תמכתי בוועדה והשתתפתי בכל הדיונים בנושא של האזיק, וכמובן תמכתי ואני תומכת גם היום.

ענת כנפו: אני רוצה לדבר על ועדה אחרת, ועדת חוץ וביטחון.

ענת כנפו: דיברנו שם וגם כאן על הכספים ל"ממדים ללימודים" עבור חיילים, לוחמי צה"ל שהבטיחו להם שאם הם ילכו ליחידה מובחרת, ליחידת לוחמה, יגיעו להם לימודים באקדמיה לאחר מכן.

ענת כנפו: היום אומרים להם שהם צריכים להתנדב שוב.

ענת כנפו: עשינו דיון בוועדה, אדוני היושב-ראש, ושם נאמר על ידי נציגים בכירים מצה"ל שאי-אפשר להעביר כספים מתקציב הביטחון לטובת העניין, שרק תקציבים פילנטרופיים יכולים לשמש לטובת העניין, וגם אחרי התנדבות.

ענת כנפו: גיליתי שזה לא מדויק, זאת אומרת שכן אפשר להעביר את הכספים היום.

ענת כנפו: החלטת שר הביטחון, החלטת המדינה, החלטת צה"ל להשתמש בתקציב שלו ולהעביר את הכספים לחיילים זו החלטה שלו בלבד.

ענת כנפו: לא צריכים ועדה ולא חקיקה, כמו שנאמר.

ענת כנפו: אני, חס וחלילה, לא חושבת שמישהו עובד על הוועדה, אני חושבת שהייתה פה איזושהי אי-הבנה קטנטנה – שתתקן עוול גדול מאוד, ואני קוראת ליושב-ראש הוועדה האוזר – ששאל את השאלה כמה פעמים: האם זו בעיה של חקיקה או זו בעיה של העברת תקציב – אני קוראת לו לכנס מייד את הוועדה, לזמן את שר הביטחון לוועדה ולהעביר את הכספים לחיילים.

ענת כנפו: תודה רבה, אדוני היושב-ראש.

יריב לוין: תודה רבה.

יריב לוין: אדוני סגן השר או אדוני השר, מישהו מבקש לסכם או שאנחנו יכולים לעבור להצבעה?

יריב לוין: אז אם כך, אנחנו עוברים להצבעה.

יריב לוין: אני אאפשר למי שמקומו למעלה להצביע מכאן.

יריב לוין: אנחנו עוברים להצבעה על הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7) (בידוד בפיקוח טכנולוגי של אדם שנכנס לישראל), תשפ"א–2021, בקריאה הראשונה.

יריב לוין: הצבעה.

יריב לוין: הצבעה מס' 1 בעד ההצעה להעביר את הצעת החוק לוועדה – 3 נגד – אין נמנעים – אין ההצעה להעביר את הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7) (בידוד בפיקוח טכנולוגי של אדם שנכנס לישראל), התשפ"א–2021, לוועדת החוקה, חוק ומשפט נתקבלה.

יריב לוין: חברת הכנסת כנפו, את מבקשת להצביע בעד?

יריב לוין: סגן השר קיש – גם בעד.

יריב לוין: אז אם כך אנחנו, איך אומרים – הצמיד הוא ליד אבל אנחנו עם חמסה: חמישה קולות בעד, אין מתנגדים, אין נמנעים.

יריב לוין: לפיכך, אני קובע שהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7) (בידוד בפיקוח טכנולוגי של אדם שנכנס לישראל), תשפ"א–2021, התקבלה בקריאה הראשונה, ותועבר לצורך הכנתה לקריאה השנייה והשלישית לוועדת החוקה, חוק ומשפט.

יולי יואל אדלשטיין: אדוני היושב-ראש, אי-אפשר לשים שני צמידים.

יולי יואל אדלשטיין: הגענו רק ליד אחת.

יולי יואל אדלשטיין: אם בשלישית יהיו עשרה, נוכל לשים שני צמידים.

יריב לוין: מה שנקרא, בחוק של איזוק אלקטרוני או משהו כזה – שם נצטרך כבר עשרה קולות.

יריב לוין: תודה.

יריב לוין: [רשומות (הצעות חוק, חוב' מ/1401).

יריב לוין: ]

יריב לוין: אנחנו עוברים מכאן לנושא הבא על סדר-היום – הצעת חוק הביטוח הלאומי (הוראת שעה – נגיף הקורונה החדש) (פטור מתשלום דמי ביטוח למעסיק שעובדו שהה בחופשה ללא תשלום בתקופת משבר הקורונה), התשפ"א–2021, לקריאה הראשונה.

יריב לוין: יציג את ההצעה – כפי שהבטחנו בפעם הקודמת, שב אלינו סגן שר האוצר יצחק כהן.

יריב לוין: בבקשה.

יצחק כהן: תודה.

יצחק כהן: כבוד היושב-ראש, חבריי חברי הכנסת, יש סיפור מפורסם על רבי ישראל מסלנט, ראש תנועת המוסר, שחזר הביתה בשעה מאוחרת וראה שהאור דולק, עששית, אצל הסנדלר.

יצחק כהן: כולם כבר הלכו הביתה, השעה הייתה מאוחרת.

יצחק כהן: הוא שואל אותו: למה אתה לא הולך?

יצחק כהן: אצל כולם סגור.

יצחק כהן: אמר לו: רבי ישראל, כל עוד הנר דולק עוד אפשר לתקן.

יריב לוין: אכן כך – –

יצחק כהן: כן.

יצחק כהן: כבוד היושב-ראש, חבריי חברי הכנסת, כבוד השרים – –

יריב לוין: – – אם כי אני מוכרח לומר, סגן השר כהן, שבעניינך זה לא לתקן, זה להוסיף מעשים טובים.

יצחק כהן: – – הצעת חוק הביטוח הלאומי (הוראת שעה – נגיף הקורונה החדש) (פטור מתשלום דמי ביטוח למעסיק שעובדו שהה בחופשה ללא תשלום בתקופת משבר הקורונה), התשפ"א–2021.

יצחק כהן: בעקבות משבר הקורונה מעסיקים רבים נאלצו להוציא את עובדיהם לחופשה ללא תשלום – להלן: חל"ת – או לפטרם.

יצחק כהן: כיום עדיין מצויים מאות אלפי אנשים באבטלה, מרביתם בחל"ת.

יצחק כהן: מעסיק שהוציא את עובדו לחל"ת למשך חודש קלנדרי שלם לפחות מחויב בתשלום דמי ביטוח בעדו במשך חודשיים, בהתאם לשיעורים הקבועים בתקנה 6 לתקנות הביטוח הלאומי (הוראות מיוחדות בדבר תשלום דמי ביטוח), התשל"א–1971.

יצחק כהן: אדוני היושב-ראש, במצב הדברים הנוכחי, מרביתם של העסקים נאלצו להוציא את רוב או את כלל עובדיהם לחל"ת, בין היתר עקב הגבלות הפעילות שהוטלו על ידי הממשלה, משרד הבריאות.

יצחק כהן: חיוב המעסיקים בתקופת משבר הקורונה, שבה אין להם הכנסות כלל או שהכנסותיהם פחתו משמעותית, בתשלום דמי ביטוח בעד עובדיהם שאינם מועסקים בעסק – זה הטיל על העסקים נטל מאוד משמעותי.

יצחק כהן: משכך, מוצע לתקן את הוראות חוק הביטוח הלאומי ולקבוע כי מעסיק יהא פטור מתשלום דמי ביטוח בעד עובדיו (חיובו של העובד עצמו, המנוכה ישירות מדמי האבטלה שלו, יישאר בעינו) וזאת לפרק זמן של עד חודשיים קלנדריים שבמהלכם שולמו להם דמי אבטלה, במהלך התקופה שמחודש אפריל 2020 ועד אפריל 2021.

יצחק כהן: שר האוצר יהא רשאי להאריך את תקופת הפטור האמורה עד ליום 30 ביוני 2021.

יצחק כהן: עלותו המוערכת של התיקון היא כ-500 מיליון שקלים עבור תשלומי המעסיק על חודשי החל"ת לביטוח הלאומי, הן בעבור דמי ביטוח לאומי והן בעבור דמי ביטוח בריאות, בתקופה שמחודש אפריל 2020 ועד אפריל 2021, כולל, ומוצע כי אוצר המדינה ישפה את המוסד לביטוח לאומי בגין מתן הפטור כאמור.

יצחק כהן: האוצר צריך לשפות את ביטוח לאומי בחצי מיליארד שקלים.

יצחק כהן: אדוני היושב-ראש, אבקש מחברי הכנסת להצביע בעד הצעת החוק ולהעבירה לוועדת העבודה והרווחה להכנה לקריאה שנייה ושלישית.

יצחק כהן: תודה רבה.

יריב לוין: תודה רבה לסגן השר יצחק כהן.

יריב לוין: רשימת הדוברים: חבר הכנסת עופר כסיף – איננו; חבר הכנסת אוריאל בוסו – איננו; חבר הכנסת משה אבוטבול – איננו.

יריב לוין: אם כך, אנחנו יכולים לעבור להצבעה.

יריב לוין: חברי הכנסת, נא לשבת.

יריב לוין: מי שמעוניין להצביע, נא לשבת.

יריב לוין: אנחנו עוברים להצבעה על הצעת חוק הביטוח הלאומי (הוראת שעה – נגיף הקורונה החדש) (פטור מתשלום דמי ביטוח למעסיק שעובדו שהה בחופשה ללא תשלום בתקופת משבר הקורונה), התשפ"א–2021, בקריאה הראשונה.

יריב לוין: כמובן, אני אוסיף את קולותיהם של מי שמקומם למעלה ונמצאים כאן.

יריב לוין: אנחנו עוברים עכשיו להצבעה.

יריב לוין: הצבעה מס' 2 הצבעה מס' 3 בעד ההצעה להעביר את הצעת החוק לוועדה – 3 נגד – אין נמנעים – אין ההצעה להעביר את הצעת חוק הצעת חוק הביטוח הלאומי (הוראת שעה – נגיף הקורונה החדש) (פטור מתשלום דמי ביטוח למעסיק שעובדו שהה בחופשה ללא תשלום בתקופת משבר הקורונה), התשפ"א–2021, לוועדת העבודה והרווחה נתקבלה.

יריב לוין: אם כן, חברת הכנסת כנפו, אני מוסיף את קולך.

יריב לוין: סגן השר קיש, אני מוסיף את קולך.

יריב לוין: אם כך, שוב: חמישה בעד, אין מתנגדים ואין נמנעים.

יריב לוין: אני קובע שהצעת חוק הביטוח הלאומי (הוראת שעה – נגיף הקורונה החדש) (פטור מתשלום דמי ביטוח למעסיק שעובדו שהה בחופשה ללא תשלום בתקופת משבר הקורונה), התשפ"א–2021, התקבלה בקריאה הראשונה, ותועבר לוועדת העבודה, הרווחה והבריאות לשם הכנתה לקריאה השנייה והשלישית.

יריב לוין: [נספחות.

יריב לוין: ]

יריב לוין: אנחנו ממתינים רק שיגיעו התקנות – – –

קריאה: – – –

יריב לוין: כן, כן – לידיו של סגן השר קיש.

יואב קיש: הפעם פשוט שכחתי את הקלסר בחדר.

יריב לוין: לא.

יריב לוין: הכול בסדר.

יריב לוין: לא קרה שום דבר.

יריב לוין: אנחנו מחכים שהחומר יגיע.

יואב קיש: אני רק יוצא להכניס את זה, כי הם לא יכולים להיכנס.

יריב לוין: אין שום בעיה.

יריב לוין: בבקשה.

יריב לוין: אנחנו רק נאמר שהנושא הבא בסדר-היום הוא הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 31), התשפ"א–2021.

יריב לוין: בעוד דקה או שתיים ייכנס שוב סגן השר יואב קיש, ויציג את התקנות.

יריב לוין: אם כן, אני מזמין את סגן השר יואב קיש להציג את תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 31), התשפ"א–2021, בבקשה.

יואב קיש: תודה, כבוד היושב-ראש.

יואב קיש: חבריי וחברותיי חברי הכנסת, אנחנו כרגע מבקשים לאשר תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 31), התשפ"א–2021, לפי סעיף 4(ד)(2)(ג).

יואב קיש: למעשה, בהתאם למנגנון, אם התקנות לא קיבלו את אישור הוועדה בתוך פרק הזמן נדרש, על יושב-ראש הכנסת להביא את התקנות להצבעה במליאה.

יואב קיש: מובא לאישורכם החלק הנוסף בתיקון 31 לתקנות שבנדון, שלא אושר עדיין בוועדה: היתר להפעלת הספורט התחרותי, למעט פעילות ספורט תחרותי של בגירים שאינם מחוסנים או מחלימים בתוך מבנה; היתר להפעלת המסחר לרבות קניונים, שווקים וחנויות ללא תו ירוק בהתאם לתפוסה המרבית בתקנות; היתר להפעלת גן חיות, ספארי, פארק או אטרקציות תיירותיות ללא הפעלת מתקנים באטרקציה, ללא תו ירוק; היתר הפעלת ספרייה, גם בישיבה ולא רק לצורך השאלה; היתר להפעלת מוזיאון.

יואב קיש: נוסף על האמור, היתר להפעלת מקום מהמקומות הבאים, במתכונת תו ירוק בלבד: מכון כושר, סטודיו, בית קולנוע, אולם תרבות, מקום לעריכת מופעים לצורך קיום אירוע תרבות, מגרש או אצטדיון, אירוע ספורט עם קהל, מקום לעריכת תערוכה, בריכת שחייה ובית מלון למעט חדר האוכל שבו, וכולל מתקנים משותפים נוספים שהפעלתם מותרת בתו ירוק, כגון בריכה, חדר כושר וכדומה.

יואב קיש: כמו כן, היתר להפעלת בית תפילה בתו ירוק עם תפוסות גבוהות יותר מאשר מגבלת ההתקהלות; תנאים להפעלת המקומות האמורים כוללים תפוסה המותרת בהם; פירוט לגבי אופן הצגת ובדיקת תו ירוק בכניסה לעסק; קביעת עבירה על שהייה של אדם שאינו מחוסן או מחלים במקום הפועל בתו ירוק וקנס של 1,000 שקלים; קביעת עבירה על הפעלת מקום שהפעלתו התורה בתו ירוק עובר אנשים שאינם מחוסנים או מחלימים.

יואב קיש: כמו כן, התקנות כוללות הארכת תוקף התקנות עד ליום 7 במרץ.

יואב קיש: אומנם תוקפן פג, אך ללא אישור המליאה לתקנות תתבטל האחריות הפלילית לעשיית עבירות על התקנות הללו, יוחזרו קנסות ששולמו בגין ההפרות ויתבטלו – אם זה לא יאושר.

יואב קיש: לכן, אבקש לאשר תקנות אלה בהתאם להצעה המונחת לפניכם.

יריב לוין: תודה רבה.

יריב לוין: אם כך, אנחנו עוברים להצבעה.

יריב לוין: סליחה, קודם כול רשימת הדוברים.

יריב לוין: לפי מה שאני רואה, הם אינם נמצאים כאן:

יריב לוין: חבר הכנסת ווליד טאהא – איננו; חבר הכנסת אוריאל בוסו – איננו; חברת הכנסת מרב מיכאלי – איננה; חבר הכנסת משה אבוטבול – איננו, וחבר הכנסת עופר כסיף – איננו.

יריב לוין: אנחנו עוד לא עברנו על התקנות הבאות, אלה רק התקנות הראשונות.

קריאה: – – –

יריב לוין: לא, אלה רק ההצבעות הראשונות.

יריב לוין: זו הצבעה אחת, ואחר כך אנחנו נעבור לתקנות הבאות אחריהן.

יריב לוין: אם כן, אנחנו עוברים להצבעה על התקנות כאמור.

יריב לוין: הצבעה על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 31), התשפ"א–2021.

יריב לוין: הצבעה מס' 4 בעד התקנות – 1 נגד – אין נמנעים – אין תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 31), התשפ"א–2021, נתקבלו.

יריב לוין: סגן השר קיש, אני מוסיף את קולך בעד.

יריב לוין: חבר הכנסת שבח שטרן, נוסיף את קולך בעד, אני מניח.

יריב לוין: וחבר הכנסת כסיף?

יריב לוין: נגד.

יריב לוין: אם כך, יש לנו שלושה בעד, מתנגד אחד, אין נמנעים.

יריב לוין: אני קובע שתקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 31), התשפ"א–2021, התקבלו ואושרו על ידי המליאה.

יריב לוין: [נספחות.

יריב לוין: ]

יריב לוין: אנחנו עוברים לנושא הבא – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 25), התשפ"א–2021.

יריב לוין: סגן השר קיש, בבקשה.

יואב קיש: כבוד היושב-ראש, תודה.

יואב קיש: רק לחברותיי מנהלות הסיעה: רק תראו שיהיה לנו פה רוב.

יואב קיש: אני לא יודע מה פה האירוע הזה.

יואב קיש: יש פה אישור לתקנות בדיוק כמו קודם.

יואב קיש: הפעם זה תיקון מס' 25, וכמו שאמרנו, לפי סעיף 10 אם אין דיון בוועדה צריך לאשר במליאה.

יואב קיש: בתיקון מס' 25 נקבע לתקן את התוספות לתקנות הכוללות את רשימת הרשויות, היישובים והאזורים שבהם ניתן לפתוח את מערכת החינוך.

יואב קיש: הם כבר אושרו בממשלה, ומאז – תיקונים נוספים, אבל ללא אישור המליאה לתקנות אלה תתבטל האחריות הפלילית ויבוטלו הליכי האכיפה, ולכן אבקש מהמליאה לאשר תקנות אלה.

יואב קיש: תודה רבה.

יריב לוין: תודה רבה.

יריב לוין: אנחנו עוברים לרשימת הדוברים: חבר הכנסת ווליד טאהא – איננו; חבר הכנסת אוריאל בוסו – איננו; חברת הכנסת מרב מיכאלי – איננה; חבר הכנסת משה אבוטבול – איננו.

יריב לוין: חבר הכנסת עופר כסיף, בבקשה.

עופר כסיף: אדוני היושב-ראש, חברי הכנסת.

עופר כסיף: אני אנצל את הזמן הקצר שיש לי כדי להתייחס לכל החוקים, התקנות וכן הלאה שהועלו ויועלו היום בהקשר של הקורונה, כולל ההחלטה המבישה, שלא לומר או להשתמש במילים יותר חריפות, לגבי החוק שהועבר לא מזמן בנושא האזיקים.

עופר כסיף: אני רוצה להתחיל מאמירה לגבי איזה ספר.

עופר כסיף: בדיוק לפני 60 שנה, ב-1961 – אדוני, אני משוכנע, מכיר – יצא ספרו של אחד מהסוציולוגים הגדולים, אירווינג גופמן, שנקרא "על מאפייני המוסדות הטוטליים", במקור זה נקרא Asylums.

עופר כסיף: מה שהוא אומר, בספר הזה הוא מדבר, הרבה שנים לפני פוקו, על מאושפזים בבתי חולים פסיכיאטריים, אסירים, חוסים וכן הלאה.

עופר כסיף: מה עושים בכל אותן מסגרות?

עופר כסיף: מפרקים את החוסים מהזהות שלהם, מעבירים אותם טרנספורמציה מסובייקטים לאובייקטים, מעצבים אותם בהתאם למוסד הטוטלי שבו הם חוסים.

עופר כסיף: החוסה או האסיר, המאושפז, נתפסים כברירת מחדל.

עופר כסיף: נקודת המוצא היא שהם אנשים לא נורמטיביים אלא אם כן הוכח אחרת, וההוכחה – עליהם.

עופר כסיף: כך זה גם בתהליכים של טוטליטריזציה ברמה הפוליטית המשטרית.

עופר כסיף: האדם עובר טרנספורמציה מאזרח לנתין ממושטר וצייתן.

עופר כסיף: נקודת המוצא של המשטר הטוטליטרי היא שהאדם, האזרח, הוא עבריין ופורע חוק אלא אם כן הוא הוכיח אחרת, בעוד שבמדינות דמוקרטיות כל בר-דעת יודע שאדם נתפס כאדם נורמטיבי אלא אם כן המערכת הוכיחה אחרת.

עופר כסיף: מה שאנחנו רואים בשנת קורונה, מעבר למגפה הנוראית, הקטלנית – ואני חוזר בכל הזדמנות וקורא להתחסן ולהישמר.

עופר כסיף: מה שאנחנו רואים, התקנות שלפנינו וגם החוק שעבר קודם, בעניין אזיקים מול מלוניות – אגב, לבחור בין אזיקים למלוניות זה לא חופש בחירה; זה כמו לאיים בנשק על מישהו ולהגיד לו: your money or your life, כסף או חיים.

עופר כסיף: זו בחירה חופשית, אתם עושים צחוק?

עופר כסיף: האזיקים והמלוניות וכל התקנות המופרעות שראינו ואנחנו רואים יותר ויותר – כמו בשיטת הסלאמי: כל פעם קצת, אין ברירה.

עופר כסיף: גם האזיקים, גם המלוניות, גם מה שמכונה התו הירוק – האזרח נתפס כעבריין מועד אלא אם כן הוא הוכיח אחרת.

עופר כסיף: בדיוק התרבות, המנטליות הטוטליטרית – הפוך ממה שצריך להיות.

עופר כסיף: הבעיה המרכזית היא האי-אמון של הציבור בממשלה, ובצדק.

עופר כסיף: הממשלה הרוויחה ביושר – זה הדבר היחיד שקשור בינה ובין יושר – היא הרוויחה ביושר את האי-אמון ולכן את האי-היענות.

עופר כסיף: זה לא היעדר נורמטיביות של הציבור, זה היעדר התנהלות דמוקרטית שקופה וראויה של הממשלה.

עופר כסיף: לכן אני שולל מכול וכול את כל התקנות האלה, את החוק שעבר, ואני מזהיר שוב, לא בפעם הראשונה, לא השנייה ולצערי גם לא העשירית: אנחנו מידרדרים יום-יום ושעה-שעה תחת הממשל הכושל הזה למשטר טוטליטרי, העתקה של המשטר הטוטליטרי מהשטחים הכבושים לתוך ישראל.

עופר כסיף: ואני קורא לכם: התעוררו, תעצרו את זה.

עופר כסיף: תודה.

יריב לוין: תודה רבה.

יריב לוין: חברת הכנסת מיקי חיימוביץ' – איננה.

יריב לוין: חבר הכנסת משה ארבל, בבקשה.

משה ארבל: אדוני היושב-ראש, כבוד סגן השר, חבריי חברי הכנסת, אורן הוא חניך בבית חינוך עיוורים בירושלים, פה ליד.

משה ארבל: אורן התקשר אליי היום מזועזע ופגוע בעקבות ריאיון שנתתי הבוקר ברשת ב' בתוכנית קלמן-ליברמן, כשהבעתי את עמדתי על החלטת הוועדה לפרס ישראל לא לתת לאף אדם מזרחי פרס ישראל, ואמרתי שמדובר בעיוורון.

משה ארבל: אורן נפגע מזה.

משה ארבל: הוא אמר לי: יכולת להשתמש ב"אטימות", יכולת להשתמש ב"רשעות"; "עיוורון" זו לא הגדרה נכונה.

משה ארבל: הבטחתי לאורן: לעלות לשידור היום אני לא אוכל, אבל אני אתקן את זה מעל במת מליאת הכנסת.

משה ארבל: אני מתנצל בפניך, אורן, ואני מאחל לכולנו שנוכל להיות רגישים יותר לאנשים עם מוגבלויות, ובאופן כללי רגישים יותר בחברה, וגם שנזכה למגר גזענות מן הארץ.

משה ארבל: תודה רבה.

יריב לוין: תודה על הדברים.

יריב לוין: אם כן, חברות וחברי הכנסת, אני לא רואה שיש רצון לסכם, אז אנחנו יכולים לעבור להצבעה על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 25), התשפ"א–2021.

יריב לוין: אני כמובן אאפשר למי שמקומו למעלה להשתתף בהצבעה מכאן.

יריב לוין: אנחנו עוברים להצבעה, בבקשה.

יריב לוין: הצבעה מס' 5 בעד התקנות – 2 נגד – אין נמנעים – אין תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 25), התשפ"א–2021, נתקבלו.

יריב לוין: אני מוסיף את קולותיהם של סגן השר קיש, חבר הכנסת שבח שטרן וחבר הכנסת ארבל – בעד, ואת קולו של חבר הכנסת כסיף – נגד, אני מניח.

יריב לוין: אז אם כך, אנחנו עם חמישה בעד, מתנגד אחד, אין נמנעים.

יריב לוין: לפיכך, תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 25), התשפ"א–2021, אושרו על ידי מליאת הכנסת והתקבלו.

יריב לוין: אם כן, חברות וחברי הכנסת, תם סדר-היום.

יריב לוין: אני מבקש רק לעדכן שאנחנו כנראה נתכנס שוב בשבוע הבא.

יריב לוין: אני מציע להיערך גם ליום שני, גם לשלישי, גם לרביעי – נראה מתי, באילו ימים, אם בכולם או בחלקם – כדי לדון גם בתקנות וגם לפחות בחוק אחד שעבר היום בקריאה ראשונה וייתכן שיגיע להצבעה בקריאה השנייה והשלישית.

יריב לוין: אני רוצה לומר ולהדגיש שאנחנו, כמובן, היינו נמנעים מלכנס את הכנסת כל כך סמוך לבחירות במצב רגיל, אבל בהתחשב בעובדה שאנחנו נדרשים לאשר תקנות עד מועדים מסוימים, ובשים לב לחקיקה שנדרשת להתמודדות עם משבר הקורונה על היבטיו הבריאותיים והכלכליים כאחד, כאשר הדבר הזה נדרש אנחנו בכל אופן ממשיכים ומתכנסים.

יריב לוין: ואני לפחות עושה מאמץ גדול להימנע מלהביא לכאן דברים שאינם דחופים והכרחיים בהקשר הזה, למרות, אגב, שהיו בקשות שונות מהממשלה לדברים נוספים.

יריב לוין: באופן טבעי, גם שורה ארוכה של דיוני 25 חתימות שקיימנו כאן, נדמה לי שגם כן בהיקף שלא היה כמוהו קודם, כאשר אנחנו נכנסים לתוך השבועיים – – –

עופר כסיף: יש כוונה לעוד אחת.

יריב לוין: זהו בדיוק.

יריב לוין: לכן אני אומר: כשאנחנו נכנסים לתוך השבועיים האחרונים, נכון לטעמי להימנע מהעניין הזה – כך נהגו גם בעבר – כדי שאנחנו באמת לא נגלוש מהדיונים הענייניים למקומות שרצוי ונכון לא להיות בהם.

יריב לוין: ולכן אנחנו באמת מכאן ולהבא נעשה רק את ההכרחי, הדחוף והבלתי-נמנע, ונשתדל להימנע מדברים מעבר לכך.

יריב לוין: לפיכך, על מועדי הישיבות הבאות, שתתקיימנה ככל הנראה בשבוע הבא, אנחנו נודיע בהמשך.

יריב לוין: אני אעיר עוד הערה, מאחר שאני רואה כאן את חברי חבר הכנסת גינזבורג: בוודאי אם תהיה החלטה בממשלה, והיא תובא לכאן, למינוי שרים, אז אנחנו בוודאי נביא גם את העניין הזה.

יריב לוין: הדבר הזה הוא גם דחוף והכרחי, ולכן גם הוא, במידה שנידרש אליו, יובא לכאן, כמו גם אם יהיה מצב של השבעה של חבר כנסת חדש.

יריב לוין: ברוך השם, יש לנו רגיעה בהתפטרויות, אבל אם זה יקרה – אנחנו גם את הדבר הזה כמובן נאפשר.

איתן גינזבורג: יש תוכניות שזה לא – – –

יריב לוין: אם כן, תם סדר-היום.

יריב לוין: ישיבה זו נעולה, ועל מועד הישיבה הבאה תבוא הודעה.